‘Só het DUT-student gesterf’Die 20-jarige student aan die Durban Universiteit van Tegnologie (DUT) wat Dinsdag tydens ŉ betoging buite dié universiteit se Steve Biko-kampus doodgeskiet is, het “ŉ pynlike maar revolusionêre dood gesterf”. Só sê Sesiyande Godlimpi, EFF-studenteleier by DUT, oor die dood van Mlungisi Madonsela. Godlimpi het Woensdag tydens ŉ mediakonferensie gesê dat Madonsela ŉ vegter was wat vir ŉ eerbare doel gesterf het. Dié doel is volgens hom “om gratis, gedekoloniseerde onderwys te verkry”. Maroela Media het vroeër berig Madonsela is Dinsdagmiddag naby die Steve Biko-kampus in Durban doodgeskiet vermoedelik tydens ŉ onderonsie met ŉ private veiligheidswag. ŉ Mediakonferensie is Woensdag op ŉ sypaadjie buite die kampus, enkele meter van waar Madonsela naby die administrasiegebou geskiet is, gehou. “Hy het gesterf in die uitvoer van sy pligte,” het Godlimpi gesê. “Studente word in hegtenis geneem, geskiet en vermoor deur hul eie [beskermers] wat sekuriteitswagte en polisie is. Ons word vermoor deur mense wat veronderstel is om ons te beskerm.” Volgens die polisie het sowat 30 studente gewapen met klippe en bakstene die kampus Dinsdag deur ŉ administrasiegebou binnegekom. Dit is toé dat die skietvoorval glo plaasgevind het. Dit is steeds onduidelik wie Madonsela geskiet het. Volgens African News Agency (ANA) is die neus van ŉ vroueadministrasie-assistent tydens die geweld gebreek. Sy is in die hospitaal opgeneem. Die veiligheidswag is ook in die hospitaal opgeneem. Godlimpi het tydens die konferensie sy weergawe van gebeure gegee. Hy het gesê dat die studenteraad glo Dinsdag ŉ memorandum aan die universiteit wou oorhandig wat stipuleer dat die universiteit die akkommodasie-krisis moet oplos en meer skoonmakers en sekuriteitswagte moet inkontrakteer. ŉ Vergadering is gevolglik met die bestuur van die universiteit belê. Lede met EFF-hemde was glo nié in die vergadering toegelaat nie, selfs dié wat op die studenteraad dien. Mlungisi Madonsela (Foto: ANA) “Terwyl EFF-lede op die studenteraad buite die kampus gewag en gesing het, het die veiligheidswagte saam met hul bestuurders met gewere opgedaag. Hulle het sonder enige rede pepersproei gebruik. Die EFF-lede het in reaksie begin klippe gooi en toe het die veiligheidswagte hul gewere begin gebruik,” beweer Godlimpi. Die studente kon glo daarin slaag om weg te hardloop, maar Madonsela is egter raakgeskiet. “Die veiligheidswagte het na die hospitaal gekom om nog studente in hegtenis te neem. Gevolglik kon niemand met die dokters praat nie, want ons moes weghardloop. Studente is by die hospitaal in hegtenis geneem. Die hospitaalkameras sal die bewyse hê. Die hospitaal kon nie help nie, want niemand kon teken vir die rekening nie en gevolglik het [Madonsela] gesterf,” het Godlimpi gesê. Hy het sy meegevoel aan Madonsela se familie betuig en gesê EFF-studente deel in die familie se pyn. Die universiteit was Woensdag tot verdere kennisgewing gesluit. Madonsela se dood kom te midde van toenemende spanning op kampusse in KwaZulu-Natal na aanleiding van ŉ poging om provinsiale tersiêre onderwysinstellings tot stilstand te dwing. Die skietery volg ná onrus by verskeie universiteite in die Durban-gebied, hoewel die gemoed aanvanklik by die DUT kalmer was as by ander instansies. Verskeie kampusse is gesluit en voertuie is by die Universiteit van KwaZulu-Natal (UKZN) se Westville- en Howard College-kampus aan die brand gesteek. ŉ Veiligheidswaghuisie is ook by die Westville-kampus aan die brand gesteek. Studente betoog teen vertragings met die nasionale finansiële hulpskema vir studente (NSFAS) en die sloerende registrasieproses.